b'\n_START_ARTICLE_\nVelika pliskavka\n_START_SECTION_\nOpis in prehrana\n_START_PARAGRAPH_\nVelike pliskavke so po hrbtu sive, po spodnji strani telesa pa skoraj povsem bele barve. Njihova ko\xc5\xbea je gladka in mehka in ni prekrita z luskami._NEWLINE_Osnovna hrana teh sesalcev so najrazli\xc4\x8dnej\xc5\xa1e ribe, njihov na\xc4\x8din lova pa ustreza vrsti plena. Ker lovijo posamezne ribe, v normalnih okoli\xc5\xa1\xc4\x8dinah ne i\xc5\xa1\xc4\x8dejo malega plena. V njihovi hrani se le deloma pojavljajo glavono\xc5\xbeci ali drugi nevreten\xc4\x8darji, oziroma pti\xc4\x8di, ki sedajo na morsko gladino._NEWLINE_Kadar se pripravljajo na lov velike jate rib, se na skupni lov pripravijo tako, da se skupaj zbere tudi do sto \xc5\xbeivali, ki svoje akcije usklajujejo z zvokom, ki spominja na nekak\xc5\xa1no govorico.\n_START_SECTION_\nRazmno\xc5\xbeevanje\n_START_PARAGRAPH_\nVelike pliskavke se parijo ve\xc4\x8dinoma spomladi ali poleti. Po desetih ali dvanajstih mesecih brejosti samica praviloma skoti enega mladi\xc4\x8da. Materi pri skotitvi pomagata dva ali v\xc4\x8dasih ve\xc4\x8d delfinov, ki imajo funkcijo babic. Varujejo jo pred napadi morskih psov, ki bi jih znala privabiti kri._NEWLINE_Po rojstvu mladi\xc4\x8da se cela skupina poda na pot, novorojen\xc4\x8dka pa na njegovi poti spremljajo tudi babice. Pri porodu so delfini zelo odvisni od pomo\xc4\x8di teh porodni\xc4\x8darjev. Enako pomo\xc4\x8d nudijo tudi ranjeni \xc5\xbeivali. Takoj se odzovejo na klic na pomo\xc4\x8d ranjeni \xc5\xbeivali, ki jo po potrebi v vodi tudi podpirajo in dvigujejo na povr\xc5\xa1je, da vdihne zrak._NEWLINE_Samica doji mladi\xc4\x8da najmanj 16 mesecev, tako da ima mladi\xc4\x8da lahko le enkrat v dveh ali treh letih. Verjetno se vsaki\xc4\x8d pari z drugim samcem, \xc4\x8desar pa znanstvenikom \xc5\xa1e ni uspelo dokazati.'